የአስቸኳይ ጊዜ አዋጅ አስተግባሪዎች አሰሪዎችን እንዲቆጣጠሩ ተጠየቀ
• ዓለም አቀፉ የሠራተኞች ቀን በአገራችን ለ45ኛ ጊዜ ዛሬ ይከበራልአዲስ አበባ፡- የኢትዮጵያ ሠራተኛ ማህበራት ኮንፌዴሬሽን የአስቸኳይ ጊዜ አዋጅ አስተግባሪዎች አሰሪዎችን መቆጣጠር የሚቻልበት ሁኔታ እንዲፈጠር ጥሪ አቀረበ። ዓለም አቀፉ የሠራተኞች ቀን በዓለም አቀፍ ደረጃ ለ131ኛ በአገራችን ደግሞ ለ45ኛ ጊዜ ዛሬ ይከበራል።  የኮንፌዴሬሽኑ ፕሬዚዳንት አቶ ካሳሁን ፎሌ ትናንት የዓለም ሠራተኞች ቀን (ሜይ ዴይ)ን አስመልክተው በሰጡት ጋዜጣዊ መግለጫ እንደተናገሩት፣ በአስቸኳይ  ጊዜ አዋጁ ሠራተኛ ማሰናበት የማይፈቀድ ቢሆንም የዲስፕሊን እርምጃ መውሰድ ባለመከልከሉ አንዳንድ አሰሪዎች ይህንን ተገን በማድረግ በራሳቸው እየወሰኑ ሠራተኞችና የሠራተኞች ማህበራት ኃላፊዎች ላይ እርምጃ እየወሰዱ ይገኛሉ። በአስቸኳይ ጊዜ አዋጁ መሰረት ፍርድ ቤቶች ዝግ በመሆናቸው ችግሩ የገጠማቸው ሠራተኞች ቅሬታቸውን አቅርበው መፍትሄ ወይንም ውሳኔ የሚያገኙበት እድል ባለመኖሩ ለእንግልት እየተዳረጉ ይገኛሉ።  የአስቸኳይ ጊዜ አዋጁ ከመውጣቱ በፊት የሠራተኛውን የሥራ ዋስትናና የድርጅቶችን ህልውና ለማስጠበቅ የሶስትዮሽ ፕሮቶኮል በሠራተኛና ማህበራዊ ጉዳይ ሚኒስቴር በኩል እንዲወጣ ተደርጎ ነበር ያሉት ፕሬዚዳንቱ በፕሮቶኮሉ የሠራተኛው፣ የድርጅቱና የማህበራት ኃላፊነት ተለይቶ ተቀምጧል፤ በዚህም በሽታውን ለመከላከል ከሚሰሩ ሥራዎች በተጓዳኝ ሠራተኞች እረፍት ሲወስዱ በዚህ ዓመት ባይኖራቸው የቀጣዩን እንዲጠቀሙም ተደርጓል ብለዋል። ይህም ሆኖ አንዳንድ ድርጅቶች ሁሉንም ሠራተኛ ሳይሆን አንዳንዶችን እረፍት ሰጥተው ከእረፍት ጠርተው ያሰናበቱ እንዳሉ መረጃ ደርሶናል ብለዋል።  በኮንፌዴሬሽኑ በኩል የፕሮቶኮሉን ተግባራዊነት ለመከታተል በሥሩ ባሉት ዘጠኝ የኢንዱስትሪ ፌዴሬሽ ኖችና በእነሱ ስር ካሉት 2101 መሰረታዊ ማህበራት በየእለቱ የሚቀርቡ መረጃዎችን በማሰባሰብ በየአራት ቀኑ በመገናኘት ችግሮችን ለመፍታት እየሰሩ መሆኑንም ጠቁመዋል። ነገር ግን ኮንፌዴሬሽኑ የዳኝነት ውሳኔ የመስጠት ስልጣን ስለሌለው ለሚመለከተው አካል እያሳወቀ ቢሆንም ፍርድ ቤቶች ዝግ በመሆናቸው ውሳኔ የሚያገኙበት አካሄድ እንደሌለ ተናግረዋል።  በመሆኑም የአስቸኳይ ጊዜ አዋጅን ለማስፈጸም ኃላፊነት የተሰጣቸው የመንግሥት አካላት ቅሬታ አቅራቢዎቹ ለሠራተኛና ማህበራዊ ጉዳይ ሚኒስትርም ሆነ ለሌላ አቤት የሚሉበት ሁኔታ እንዲያመቻችና ዜጎች ከእንግልት እንዲድኑ እንዲያደርግ ጥሪ አቅርበዋል።  በዓለም አቀፍ ደረጃ ለ131ኛ እንዲሁም በኢትዮጵያ ለ45ኛ ጊዜ የሚከበረው የዓለም ሰራተኞች ቀን (ሜይ ዴይ) በአስቸኳይ ጊዜ አዋጁ መሰረት ተሰባስቦና በአደባባይ ማክበር ስለማይቻል በየቢሮና በየቤቱ ታስቦ የሚውል መሆኑንም ፕሬዚዳንቱ ገልጸዋል። አዲስ ዘመን ሚያዝያ 23/2012 ራስወርቅ ሙሉጌታ